**Rámcová dohoda na dodanie stravných poukážok č. ....**

uzavretá podľa § 269 ods. 2 a nasl. zákona č. 513/1991 Zb. Obchodný zákonník v znení neskorších predpisov a § 83 zákona č. 343/2015 Z. z. o verejnom obstarávaní a o zmene   
a doplnení niektorých zákonov v znení neskorších predpisov (ďalej len „rámcová dohoda“)

**Článok I.**

**Strany dohody**

1. **Objednávateľ:**

Názov: **Pôdohospodárska platobná agentúra**

Sídlo: Hraničná 12, 815 26 Bratislava

Štatutárny orgán: XXXXXXXXXXX, generálny riaditeľ

IČO: 30 794 323

Zástupca na rokovanie: Ing. Mária Šeptáková

Bankové spojenie: Štátna pokladnica

IBAN: SK32 8180 0000 0070 0011 6152

SWIFT: SPSRSKBA

Kontakt: e-mail: maria.septakova@apa.sk

tel.: +421 918 612 375

*(*ďalej len *„Objednávateľ“*)

1. **Dodávateľ:** (doplní uchádzač)

Obchodné meno:

Sídlo:

Štatutárny orgán:

IČO:

DIČ:

IČ DPH:

Bankové spojenie:

Číslo účtu:

IBAN:

SWIFT:

Kontakt -email:

- tel. č.:

*(*ďalej len *„Dodávateľ“)*

(ďalej spolu len *„strany dohody“ alebo „účastníci dohody“)*

**Článok II.**

**Podklady pre uzatvorenie dohody**

Rámcová dohoda sa uzatvára v súlade so zákonom č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov na predmet zákazky ***„Stravné poukážky“.***

**Článok III.**

**Právne predpisy**

Vzájomné vzťahy oboch strán dohody sa riadia ust. zákona č.  513/1991 Zb. Obchodný zákonník v znení neskorších predpisov (ďalej len „Obchodný zákonník), ust. zákona č. 18/1996 Z. z.   
o cenách v znení neskorších predpisov (ďalej len „zák. č. 18/1996 Z. z.“) a vyhláškou Ministerstva financií SR č. 87/1996 Z. z., ktorou sa vykonáva zákon č. 18/1996 Z. z. o cenách v znení neskorších predpisov (ďalej len „vyhl. č. 87/1996 Z. z.“) a zákona č. 343/2015 Z. z. o verejnom obstarávaní v znení a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“) a ďalšími právnymi predpismi, ktoré upravujú oblasť predmetu tejto rámcovej dohody.

**Článok IV.**

**Predmet a účel rámcovej dohody**

1.Predmetom tejto rámcovej dohody je úprava práv a povinností účastníkov dohody v súvislosti   
so záväzkom Dodávateľa dodať Objednávateľovi stravné poukážky v papierovej forme v nominálnej hodnote **4,30 EUR**, prípadne aj v iných nominálnych hodnotách podľa požiadaviek a potrieb Objednávateľa v zmysle bodu 3 čl. VI tejto rámcovej dohody. Súčasťou predmetu tejto rámcovej dohody je aj: tlač, balenie stravných poukážok a ich doprava na miesto dodania, a to na základe objednávok Objednávateľa, za podmienok uvedených v tejto rámcovej dohode a v príslušnej objednávke a v súvislosti so záväzkom Objednávateľa riadne a včas prevziať stravné lístky a zaplatiť za ne Dodávateľovi dohodnutú cenu, podľa platobných podmienok dohodnutých v tejto rámcovej dohode. Papierové stravné poukážky Objednávateľovi a jeho zamestnancom zabezpečujú možnosť stravovať sa v súlade so všeobecne záväznými právnymi predpismi pracovnoprávneho charakteru.

2. Celkové predpokladané množstvo stravných poukážok je **144 000 kusov.** Tento rozsah je len predpokladaný. Objednávateľ si vyhradzuje právo spresniť počet objednávaných stravných poukážok podľa aktuálneho počtu zamestnancov a odpracovaných dní, t. j. predpokladané množstvo stravných poukážok nie je pre Objednávateľa záväzné. Dodávateľ sa zaväzuje odchýlku od počtu stravných poukážok akceptovať. V prípade, ak Objednávateľ objedná menšie množstvo stravných poukážok ako je predpokladané množstvo, nevzniká Dodávateľovi právo na dodanie celého predpokladaného množstva stravných poukážok.

3. V súvislosti so záväzkom Dodávateľa podľa ods. 1 tohto článku rámcovej dohody sa Dodávateľ zaväzuje:

1. zabezpečovať akceptáciu stravných poukážok v mestách: Bratislava, Trnava, Trenčín, Žilina, Dolný Kubín, Prešov, Poprad, Košice, Michalovce, Rimavská Sobota, Zvolen, Nitra, Nové Zámky, Dunajská Streda, Levice sieťou stravovacích zariadení v min. počte 5 a akceptáciu stravných poukážok v sieti svojich zmluvných partnerov na území Slovenskej republiky,
2. zabezpečiť, že stravné poukážky budú slúžiť na úhradu stravy v stravovacích zariadeniach alebo na úhradu v obchodoch poskytujúcich polotovary a suroviny slúžiace na prípravu teplého jedla,
3. poskytovať papierové stravné poukážky, ktorých stálosť papiera zodpovedá technickým požiadavkám podľa platných noriem,
4. poskytovať papierové stravné poukážky, ktoré musia byť riadne čitateľne označené a ktoré obsahujú najmä:

* názov a logo Dodávateľa,
* nominálnu hodnotu jednej stravnej poukážky v EUR,
* minimálne štyri ochranné prvky proti falšovaniu používané pre tlač cenných papierov (napr. číselný resp. čiarový kód, termoaktívny bod a vodotlač, a pod.),
* rok platnosti stravnej poukážky alebo inak zistiteľné, poučenie o platnosti   
  pre spotrebiteľa.

**Článok V.**

**Cena za plnenie**

1. Celková cena za dodanie predpokladaného množstva stravných poukážok, uvedeného v čl. IV, bod 2 tejto zmluvy je ..... EUR bez DPH. Cena za 1 ks stravnej poukážky je ... EUR bez DPH. V cene za 1 ks stravnej poukážky sú zahrnuté aj náklady Dodávateľa za sprostredkovanie služieb stravovania prostredníctvom stravných poukážok (ďalej len ako „Náklady Dodávateľa“).

2. Náklady Dodávateľa zahŕňajú najmä:

1. provízia
2. náklady na tlač a doručenie stravných poukážok,
3. balné,
4. dane a poistenie,
5. storno poplatky za vrátenie,
6. manipulačný poplatok,
7. náklady na výmenu stravných poukážok,
8. akékoľvek ďalšie finančné plnenie a náklady spojené s dodaním tovaru.

3. Výška provízie z nominálnej hodnoty stravnej poukážky vyjadrená v percentách (%), uvedená v prílohe č. 1 tejto rámcovej dohody ostáva počas platnosti a účinnosti tejto rámcovej dohody nemenná bez ohľadu na to, že nominálna hodnota stravnej poukážky sa môže počas platnosti a účinnosti tejto rámcovej dohody zmeniť.

4. Nominálna hodnota stravnej poukážky podľa opatrenia Ministerstva financií Slovenskej republiky, ktoré bolo zverejnené vo Finančnom spravodajcovi č. 12/1996 – Metodické usmernenie č. 86 k uplatňovaniu DPH pri poskytovaní služieb stravovania, nepodlieha DPH.

**Článok VI.**

**Realizácia rámcovej dohody**

1. Dodávateľ bude dodávať Objednávateľovi a Objednávateľ bude od Dodávateľa odoberať po dobu trvania tejto rámcovej dohody stravné poukážky. Skutočne odobraté množstvo stravných poukážok bude závisieť od potrieb a možností Objednávateľa. Maximálny limit čerpania tejto rámcovej dohody je obmedzený sumou, - EUR.

2. Rámcová dohoda bude realizovaná prostredníctvom písomných objednávok vystavovaných podľa potrieb Objednávateľa spravidla raz mesačne. Objednávateľ v písomnej objednávke spresní počet stravných poukážok podľa skutočnej potreby na dané obdobie a výšku nominálnej hodnoty stravnej poukážky.

3. Objednávateľ si pre prípad zmeny príslušných právnych predpisov, interných predpisov Objednávateľa, zmeny zákona č. 283/2002 Z. z. o cestovných náhradách v znení neskorších predpisov a potrieb verejného obstarávateľa, zmeny počtu zamestnancov alebo v závislosti   
od jeho rozpočtových a finančných možností, vyhradzuje právo zmeniť výšku nominálnej hodnoty stravnej poukážky počas platnosti a účinnosti tejto rámcovej dohody, pričom Dodávateľ je povinný takúto zmenu akceptovať od momentu obdržania písomnej objednávky   
od Objednávateľa. Pre vylúčenie pochybností platí, že uzatvorenie dodatku k rámcovej dohode   
z dôvodu zmeny nominálnej hodnoty stravnej poukážky sa nevyžaduje. Náklady spojené   
so zmenou nominálnej hodnoty stravnej poukážky sú započítané v Nákladoch dodávateľa podľa článku V. ods. 2 tejto rámcovej dohody.

4. Dodávateľ sa zaväzuje dodať stravné poukážky v požadovanom množstve a v požadovanej nominálnej hodnote do dvoch (2) pracovných dní odo dňa doručenia objednávky.

5. Miestom dodania stravných poukážok je sídlo Objednávateľa a regionálne pracoviská Objednávateľa:

|  |  |  |  |
| --- | --- | --- | --- |
| 1 | **Bratislava (ústredie)** | 815 26 | Hraničná 12 |
| 2 | **Dunajská Streda** | 929 01 | Korzo Bélu Bartóka 789/3 |
| 3 | **Trnava** | 917 01 | Vajanského 22 |
| 4 | **Trenčín** | 911 50 | Námestie Sv. Anny 7 |
| 5 | **Dolný Kubín** | 026 01 | ul. Jána Ťatliaka 2051/8 |
| 6 | **Žilina** | 011 58 | Bôrická cesta 103 |
| 7 | **Levice** | 934 01 | Dopravná 14 |
| 8 | **Nitra** | 949 10 | Akademická 4 |
| 9 | **Nové Zámky** | 940 01 | SNP 3 |
| 10 | **Rimavská Sobota** | 979 01 | Družstevná 1 |
| 11 | **Zvolen** | 960 01 | Jána Švermu 39 |
| 12 | **Poprad** | 058 01 | Kežmarská 9 |
| 13 | **Prešov** | 080 72 | Masarykova 10 |
| 14 | **Košice** | 040 11 | Moldavská 12 |
| 15 | **Michalovce** | 071 01 | Plynárenská 4 |

6. Dodávateľ bude prevádzať na Objednávateľa vlastnícke právo k stravným poukážkam dňom podpísania dodacích listov účastníkmi dohody a Objednávateľ sa zaväzuje uhradiť Dodávateľovi cenu dohodnutú s Dodávateľom a uvedenú a potvrdenú na dodacom liste, a to na základe faktúry vystavenej v súlade s touto rámcovou dohodou.

**Článok VII.**

**Práva a povinnosti účastníkov dohody**

1. Dodávateľ sa zaväzuje dodávať stravné poukážky v nominálnej hodnote podľa bodu 1 čl. IV tejto rámcovej dohody po dobu účinnosti tejto rámcovej dohody, t. j. 24 mesiacov, pričom   
si Objednávateľ podľa čl. IV tejto rámcovej dohody vyhradzuje právo upresňovať priebežne počet a nominálnu hodnotu stravných poukážok v jednotlivých objednávkach.

2. Dodávateľ sa zaväzuje dodávať stravné poukážky nepoškodené a neznehodnotené, pričom stravné poukážky musia byť vyhotovené v súlade s príslušnými všeobecne záväznými právnymi predpismi. Na stravných poukážkach musí byť uvedené aj poučenie pre spotrebiteľa, upravujúce možnosť ich použitia.

3. Objednávky budú Dodávateľovi štandardne zasielané raz za kalendárny mesiac, avšak Objednávateľ si môže v prípade potreby stravné poukážky objednať aj kedykoľvek v priebehu mesiaca bez obmedzenia počtu stravných poukážok. Dodávateľ je povinný dodávať stravné lístky balené po 500 ks (v závislosti od konkrétneho množstva, uvedeného v príslušnej objednávke), pričom každých 100 ks a 20 ks musia byť oddelené vhodnými farebnými rozdeľovačmi.

4. Objednávateľ má právo odmietnuť prevzatie poškodených alebo inak znehodnotených stravných poukážok, pričom odmietnutie prevzatia nezakladá nárok Dodávateľa na storno poplatok ani   
na náhradu iných dodatočných nákladov.

5. Stravné poukážky dodané Objednávateľovi v mesiacoch november a december príslušného kalendárneho roka musia byť vydané s platnosťou do konca nasledujúceho kalendárneho roka.

6. Objednávateľ má právo vrátiť nepoužité stravné poukážky Dodávateľovi z dôvodu skončenia príslušného emisného obdobia alebo z dôvodu prechodu na inú nominálnu hodnotu stravnej poukážky. Výzva na prevzatie vrátených nepoužitých stravných poukážok bude zaslaná Dodávateľovi písomne a musí obsahovať počet stravných poukážok, dôvod ich vrátenia a spôsob a lehotu náhrady podľa odseku 4 tohto článku rámcovej dohody.

7. Dodávateľ má povinnosť nahradiť vrátené nepoužité stravné poukážky Objednávateľovi, a to buď vrátením finančnej čiastky zodpovedajúcej cene, ktorú Objednávateľ za stravné poukážky uhradil alebo dodaním nových stravných poukážok Objednávateľovi (na nové emisné obdobie alebo na inú nominálnu hodnotu), a to v lehote oznámenej Objednávateľovi, ktorá nesmie byť kratšia ako 5 pracovných dní odo dňa doručenia výzvy podľa odseku 6 tohto článku rámcovej dohody.

8. V súvislosti so záväzkom Dodávateľa podľa odseku 7 tohto článku rámcovej dohody nevzniká Dodávateľovi právo na zaplatenie dodatočných nákladov, nakoľko tieto sú zahrnuté v Nákladoch dodávateľa podľa článku V. ods. tejto rámcovej dohody.

9. Ak strana dohody spôsobí porušením svojich povinností a/alebo záväzkov vyplývajúcich jej   
z rámcovej dohody a/alebo nedodržaním/porušením vyhlásení a/alebo záruk urobených   
v rámcovej dohode akúkoľvek škodu druhej strane dohody, jej zodpovednosť za škodu druhej strane dohody a povinnosť na náhradu škody takto spôsobenú druhej strane dohody sa bude riadiť a spravovať ustanoveniami § 373 a nasl. zákona č. 513/1991 Zb. Obchodný zákonník v znení neskorších predpisov.

10. Pohľadávky Dodávateľa voči Objednávateľovi vzniknuté na základe ustanovení tejto rámcovej dohody nie je možné postúpiť tretej osobe bez písomného súhlasu Objednávateľa. V prípade, že Dodávateľ bez predchádzajúceho písomného súhlasu Objednávateľa postúpi pohľadávku, ktorú má voči Objednávateľovi, tretej osobe, je Dodávateľ povinný zaplatiť Objednávateľovi zmluvnú pokutu vo výške nominálnej hodnoty postúpenej pohľadávky.

11. Dodávateľ sa zaväzuje byť riadne zapísaný v registri partnerov verejného sektora po dobu trvania tejto rámcovej dohody, ak mu taká povinnosť vyplýva zo zákona č. 315/2016 Z. z.   
o registri partnerov verejného sektora a o zmene a doplnení niektorých zákonov v znení neskorších predpisov (ďalej len „zákon o registri partnerov verejného sektora). Dodávateľ sa zaväzuje zabezpečiť, aby jeho subdodávatelia v zmysle § 2 ods. 1 písm. a) siedmy bod zákona   
o registri partnerov verejného sektora boli riadne zapísaní v registri partnerov verejného sektora po dobu trvania subdodávateľskej zmluvy, ak im taká povinnosť vyplýva zo zákona o registri partnerov verejného sektora. Dodávateľ je povinný na požiadanie Objednávateľa predložiť všetky zmluvy so subdodávateľmi.

**Článok VIII.**

**Platobné podmienky**

1. Dodávateľ po dodaní stravných poukážok na základe objednávky vystaví faktúru, pričom fakturovaná cena je určená súčinom jednotkovej ceny za stravnú poukážku určenej v čl. V tejto rámcovej dohody a počtom dodaných a Objednávateľom odobratých stravných poukážok. Prílohou faktúry musí byť účastníkmi dohody podpísaný dodací list.

2. Faktúra musí spĺňať náležitosti daňového dokladu v zmysle zákona č. 222/2004 Z. z. o dani   
z pridanej hodnoty v znení neskorších predpisov. Ak faktúra nebude obsahovať náležitosti daňového dokladu, alebo ak nebude po stránke vecnej alebo formálnej správne vystavená, Objednávateľ ju vráti Dodávateľovi na doplnenie alebo prepracovanie a nová lehota splatnosti začne plynúť dňom doručenia správne vyplnenej alebo prepracovanej faktúry Objednávateľovi.

3. Splatnosť fakturovanej ceny je do 30 (tridsať) dní odo dňa doručenia faktúry Objednávateľovi.

4. Faktúra sa považuje za uhradenú dňom odpísania fakturovanej čiastky z účtu Objednávateľa   
na účet Dodávateľa.

5. Objednávateľ neposkytuje zálohové platby ani preddavky.

6. V prípade omeškania Objednávateľa s úhradou faktúry je Dodávateľ oprávnený požadovať   
od Objednávateľa úrok z omeškania v zákonnej výške.

7. V zmysle zákona č. 215/2019 Z. z. o zaručenej elektronickej fakturácii a centrálnom ekonomickom systéme a o doplnení niektorých zákonov (ďalej len ako „Zákon o ZEF"), ktorým došlo k zavedeniu povinnosti prijať a spracúvať zaručené elektronické faktúry v procese verejného obstarávania sa povinnosť vydávať zaručenú elektronickú faktúru bude vzťahovať na všetky hospodárske subjekty, ktorým bude finančné plnenie poskytnuté zo strany verejného obstarávateľa.

**Článok IX.**

**Subdodávatelia**

1. Dodávateľ je oprávnený vykonať časť plnenia predmetu rámcovej dohody prostredníctvom subdodávateľa uvedeného v zozname subdodávateľov, ktorý tvorí prílohu č. 2 tejto rámcovej dohody.

2. Počas trvania rámcovej dohody je Dodávateľ oprávnený zmeniť alebo doplniť subdodávateľa uvedeného v prílohe č. 2 rámcovej dohody výlučne len so súhlasom Objednávateľa; Dodávateľ sa zaväzuje spolu s oznámením zmeny alebo doplnenia subdodávateľa uviesť údaje o ňom   
v rozsahu podľa § 41 ods. 3 zákona o verejnom obstarávaní.

3. Dodávateľ vyhlasuje, že príloha č. 2 tejto rámcovej dohody obsahuje aktuálne a úplné údaje   
v zmysle ustanovenia § 41 ods. 3 zákona o verejnom obstarávaní. Zmenu údajov akéhokoľvek aktuálneho subdodávateľa je Dodávateľ povinný bezodkladne písomne oznámiť Objednávateľovi. V prípade nesplnenia povinnosti Dodávateľa v zmysle predchádzajúcej vety má Objednávateľ nárok na zmluvnú pokutu vo výške 500 (päťsto) Eur za každý neoznámený zmenený údaj, ako aj náhradu škody, ktorá Objednávateľovi v tejto súvislosti vznikne.

4. Počas trvania rámcovej dohody je Dodávateľ min. raz za rok povinný informovať Objednávateľa o udržiavaní siete prevádzok podľa čl. IV. ods. 3 písm. a) tejto rámcovej dohody, pričom musí preukázať existenciu siete stravovacích zariadení v min. počte 5 prevádzok. Nesplnenie tejto povinnosti je podstatným porušením tejto rámcovej dohody.

**Článok X.**

**Doba platnosti rámcovej dohody**

1. Táto rámcová dohoda sa uzatvára na dobu určitú, na 24 mesiacov odo dňa nadobudnutia jej účinnosti alebo do vyčerpania finančného limitu podľa článku VI ods. 1 rámcovej dohody, podľa toho, ktorá skutočnosť nastane skôr.

2. Túto rámcovú dohodu je možné ukončiť aj písomnou dohodou účastníkov dohody.

3. Účastníci dohody môžu rámcovú dohodu jednostranne vypovedať, aj bez uvedenia dôvodu. Výpovedná doba je tri mesiace a začína plynúť prvým dňom kalendárneho mesiaca nasledujúceho po mesiaci, v ktorom bola výpoveď preukázateľne doručená druhej strane dohody. Výpoveď sa doručuje v písomnej podobe do vlastných rúk.

4. Odstúpiť od tejto rámcovej dohody je možné

1. v prípade podstatného porušenia tejto rámcovej dohody,
2. v ostatných prípadoch podľa ustanovení Obchodného zákonníka v platnom znení,
3. v súlade s § 19 zákona o verejnom obstarávaní.

5. Na účely tejto rámcovej dohody sa podstatným porušením záväzku vyplývajúceho z tejto rámcovej dohody považuje:

1. porušenie povinnosti Dodávateľa podľa článku VI ods. 3 až 5, článku VII ods. 1, 2, 4, 7 a 9   
   a článku IX ods. 3 a ods. 4 tejto rámcovej dohody,
2. porušenie povinností Objednávateľa podľa článku VIII ods. 6 tejto rámcovej dohody, ak porušenie trvá viac ako 30 kalendárnych dní,
3. v súlade s § 19 zákona o verejnom obstarávaní,
4. ak je voči druhej strane dohody vedené konkurzné konanie alebo reštrukturalizačné konanie, je v konkurze, v reštrukturalizácii, bol proti nej zamietnutý návrh na vyhlásenie konkurzu pre nedostatok majetku,
5. ak druhá strana dohody vstúpila do likvidácie, alebo bola na ňu zriadená nútená správa,
6. ak je voči druhej strane dohody vedený výkon rozhodnutia (napr. podľa zákona č. 233/1995 Z. z. o súdnych exekútoroch a exekučnej činnosti (Exekučný poriadok)   
   a o zmene a doplnení ďalších zákonov v znení neskorších predpisov, zákona Slovenskej národnej rady č. 563/2009 Z. z. o správe daní (daňový poriadok) a o zmene a doplnení niektorých zákonov a pod.).

6. Podstatné porušenie povinnosti Dodávateľa zakladá právo Objednávateľa na odstúpenie od tejto rámcovej dohody a zároveň právo Objednávateľa na zaplatenie zmluvnej pokuty vo výške 10 % z ceny celkom.

7. Pri porušení povinností Dodávateľa, ktoré sa podľa tejto rámcovej dohody alebo Obchodného zákonníka nepovažujú za podstatné, je Objednávateľ oprávnený uplatniť si voči Dodávateľovi zmluvnú pokutu vo výške 0,05% z ceny celkom.

8. Odstúpenie od rámcovej dohody nadobudne účinnosť dňom, kedy písomný prejav vôle strany dohody, ktorý obsahuje oznámenie o odstúpení od rámcovej dohody, bude doručený druhej strane dohody.

9. Pri odstúpení od rámcovej dohody zostávajú zachované z nej vyplývajúce práva a povinnosti účastníkov dohody do dňa účinnosti odstúpenia. Účastníci dohody sú povinní vyrovnať všetky pohľadávky a záväzky vzniknuté do dňa účinnosti odstúpenia od rámcovej dohody. Odstúpenie od rámcovej dohody alebo jej ukončenie z iného dôvodu sa nedotýka práva na uplatnenie nárokov vyplývajúcich z porušenia rámcovej dohody, vrátane oprávnenia na náhradu škody a zmluvnej pokuty.

**Článok XI.**

**Ostatné a záverečné ustanovenia**

1. Rámcová dohoda nadobúda platnosť dňom jej podpísania oboma účastníkmi dohody a účinnosť dňom nasledujúcim po dni jej zverejnenia v Centrálnom registri zmlúv Úradu vlády Slovenskej republiky.

2. Rámcovú dohodu možno meniť alebo dopĺňať iba vzostupne číslovanými písomnými dodatkami, pokiaľ tieto nebudú v rozpore so zákonom o verejnom obstarávaní, ktoré sa po podpísaní účastníkmi dohody stávajú jej neoddeliteľnou súčasťou.

3. V prípade zmeny obchodného mena, názvu, sídla, právnej formy, štatutárnych orgánov alebo   
i spôsobu ich konania za účastníka dohody, bankového spojenia a čísla účtu, oznámi účastník dohody, ktorého sa niektorá z uvedených zmien týka, písomnou formou túto skutočnosť druhému účastníkovi dohody, a to bez zbytočného odkladu, inak povinný účastník dohody zodpovedá   
za všetky prípadné škody z toho vyplývajúce alebo náklady, ktoré v tejto súvislosti musel vynaložiť druhý účastník dohody. Takéto oznámenie sa nepovažuje za zmenu rámcovej dohody   
a nevyžaduje si jej prijatie postupom podľa ods. 4 tohto článku rámcovej dohody.

4. V prípade rozhodnutia Dodávateľa o zlúčení, splynutí, rozdelení spoločnosti, predaja podniku alebo jeho časti, podania návrhu na začatie konkurzného alebo reštrukturalizačného konania na majetok Dodávateľa, jeho vstupe do likvidácie, je Dodávateľ povinný písomne oznámiť Objednávateľovi uskutočnenie takejto skutočnosti, a to do 5 kalendárnych dní odo dňa jej účinnosti, inak zodpovedá za všetky škody z toho vyplývajúce a Objednávateľovi vzniká právo okamžite odstúpiť od tejto rámcovej dohody; ustanovenie § 18 ods. 1 písm. d) bod 2 zákona   
o verejnom obstarávaní týmto nie je dotknuté.

5. Doručovaním sa rozumie prijatie zásielky účastníkom dohody, ktorej bola adresovaná. Akékoľvek písomností podľa tejto rámcovej dohody sa doručujú na adresu tej ktorej strane dohody uvedenej pri označení strán dohody v čl. 1 tejto rámcovej dohody, pokiaľ nie je zmena adresy písomne oznámená druhej strane dohody. V prípade, ak sa doručovanú zásielku nepodarí riadne doručiť, považuje sa za deň doručenia zásielky deň, v ktorom ju strana dohody odoprela prijať, alebo ktorým márne uplynula odberná lehota pre jej vyzdvihnutie na pošte alebo v ktorý bola na nej zamestnancom pošty vyznačená poznámka, že „adresát je neznámy“, alebo iná poznámka, ktorá podľa poštovného poriadku znamená nedoručiteľnosť zásielky.

6. Práva a povinnosti neupravené rámcovou dohodou sa budú riadiť príslušnými ustanoveniami Obchodného zákonníka a s ním súvisiacimi predpismi právneho poriadku Slovenskej republiky.

7. Rámcová dohoda je vyhotovená v piatich vyhotoveniach, z ktorých každá má platnosť originálu. Po podpísaní Dodávateľ dostane 2 vyhotovenia a Objednávateľ 3 vyhotovenia.

8. Účastníci dohody vyhlasujú, že sú si vedomí všetkých následkov vyplývajúcich z rámcovej dohody, ich zmluvná voľnosť nie je ničím obmedzená, a že im nie sú známe okolnosti, ktoré by im bránili platne uzavrieť rámcovú dohodu. V prípade, že taká okolnosť existuje, zodpovedajú   
za škodu, ktorá vznikne druhému účastníkovi dohody na základe tohto vyhlásenia.

9. Účastníci dohody vyhlasujú, že ustanoveniam tejto rámcovej dohody porozumeli čo do obsahu i rozsahu, rámcová dohoda vyjadruje ich vôľu, nebola uzatvorená v tiesni, ani za inak nápadne nevýhodných podmienok, pod psychickým, či fyzickým nátlakom na znak čoho k nej pripájajú svoje vlastnoručné podpisy.

10. Nedeliteľnou súčasťou tejto rámcovej dohody sú:

* Príloha č. 1 – Návrh na plnenie kritérií
* Príloha č. 2 - Zoznam subdodávateľov a podiel subdodávok

Za Dodávateľa: Za Objednávateľa:

V ..............................., dňa .................. V Bratislave, dňa ..................

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*meno, priezvisko, titul, funkcia* XXXXXXXXXX

*podpis oprávnenej osoby (osôb)* generálny riaditeľ